Ο πομπός προσπαθεί να διεγείρει στην ψυχή του δέκτη / κοινού συναισθήματα (όπως χαρά, λύπη , φθόνο, εμπιστοσύνη, ενθουσιασμό, ντροπή, κ.α. )ανάλογα με τον στόχο που κάθε φορά έχει: να τον ευαισθητοποιήσει, να τον παρακινήσει σε μια ενέργεια, να τον αποτρέψει από μία άλλη, κ.α.

**ΜΕΣΑ ΕΠΙΚΛΗΣΗΣ ΣΤΟ ΣΥΝΑΙΣΘΗΜΑ**

* ΠΕΡΙΓΡΑΦΗ (εικόνων, καταστάσεων,…)
* ΑΦΗΓΗΣΗ (περιστατικών, γεγονότων,…)
* ΧΙΟΥΜΟΡ
* ΕΙΡΩΝΕΙΑ
* ΕΡΩΤΗΣΕΙΣ (ρητορικές ερωτήσεις)
* ΠΟΙΗΤΙΚΟΣ/ΕΙΚΟΝΟΠΛΑΣΤΙΚΟΣ ΛΟΓΟΣ (λέξεις συναισθηματικά φορτισμένες)

***ΠΡΟΣΟΧΗ***: Η επίκληση στο συναίσθημα επιτυγχάνεται και με τη χρήση σημείων στίξης π.χ. **αποσιωπιτικά**(…), όταν δηλώνουν συγκίνηση, αποτροπιασμό,… ή το **θαυμαστικό** (!) ή και με τη χρήση διάφορων ρηματικών τύπων π.χ. **β΄πρόσωπο** (παρακίνηση-ευαισθητοποίηση) ή του **α΄ πληθυντικό** (αλληλεγγύη, συνυπευθυνότητα)

***Όταν σε ένα κείμενο εντοπίζω ότι υπάρχει επίκληση στο συναίσθημα, δηλώνω α) πιο από τα παραπάνω μέσα χρησιμοποιεί ο συγγραφέας κάνοντας αναφορά στο συγκεκριμένο σημείο του κειμένου που το εντοπίζω και β) σημειώνω και ποια συναισθήματα δημιουργούνται στους δέκτες του κειμένου.***

**Παραδείγματα**

1. Ο όγκος, ο παλμός της σημερινής μας συγκέντρωσης δεν αφήνουν καμία αμφιβολία. Ένα τεράστιο γαλανόλευκο ποτάμι, κρατώντας σημαίες και τραγουδώντας, κυλάει στις κεντρικές λεωφόρους, από όλες τις περιοχές της Αθήνας για το Σύνταγμα. Από το Σύνταγμα μέχρι το Χίλτον και τους Στήλους του Ολυμπίου Διός από τη μία πλευρά και την Ομόνοια και το Θησείο από την άλλη πάνω από ένα εκατομμύριο άνθρωποι. Η νίκη είναι δική μας! (από προεκλογική ομιλία πολιτικού αρχηγού) ***ΠΕΡΙΓΡΑΦΗ + ΠΟΙΗΤΙΚΟΣ ΛΟΓΟΣ (ενθουσιαμός και αυτοπεποίθηση στους οπαδούς του κόμματος, ανησυχία και ανασφάλεια στους αντιπάλους του)***
2. Ο πιο αδύναμος κρίκος στη νυσταλέα αδιαφορία μας, τα παιδιά, που αντί να παίζουν, να γελούν, να μαθαίνουν γράμματα, ιδροκοπούν νυχθημερόν κλειδωμένα σε εργοστάσια, αληθινοί σκλάβοι.[…]Πριν από λίγο καιρό ένα 13χρονο αγόρι τραυμάτισε σοβαρά το χέρι του σε μηχάνημα εργοστασίου παιχνιδιών. Το πήγαν στο νοσοκομείο. Μαζί και ο διευθυντής της μονάδας.»Μπορώ να σώσω το χέρι του παιδιού», είπε ο γιατρός. «Αν το κόψεις θα κοστίσει λιγότερο;» ρώτησε ο διευθυντής. «Ναι, απάντησε ο γιατρός. «Τότε, κόψ ΄το!». (από τον ημερήσιο Τύπο) **ΑΦΗΓΗΣΗ +** ***ΠΟΙΗΤΙΚΟΣ ΛΟΓΟΣ (*ευαισθητοποίηση αναγνώστη με τη διέγερση συναισθημάτων συμπόνιας, ενοχής, ευθύνης…)**
3. Αυτά τα δύο θετικά στοιχεία δεν είναι αρκετά για να εξηγήσουν τη μανία των Ελλήνων να έχουν και να μιλούν στα κινητά τους. Όπου και να σταθείτε, στα πιο απίθανα μέρη, κάποιο κινητό θα χτυπήσει: στο πεζοδρόμιο, στο καφενείο, στον κινηματογράφο, στην αίθουσα διδασκαλίας, στα λεωφορεία, στην εκκλησία(αν και δεν πάω συχνά), στα δικαστήρια, παντού. Οι Έλληνες μιλούν στο κινητό τους πάντα, όταν τρώνε, όταν οδηγούν, όταν κολυμπάνε, όταν περπατάνε… Μου έχει τύχει να δω οδηγό μοτοσικλέτας με το ένα χέρι στο τιμόνι και στο άλλο τσιγάρο και κινητό! Πώς τα κατάφερνε ο άτιμος; (Θ. Λιανός, «Η μανία του κινητού», από το Τύπο) **ΧΙΟΥΜΟΡ+ *ΠΕΡΙΓΡΑΦΗ +ΡΗΤΟΡΙΚΗ ΕΡΩΤΗΣΗ***
4. ***«Αχ ! τι ωραία*** που ζούσαν άλλοτε οι άνθρωποι στις πρωτόγονες κοινωνίες τους, χωρίς το τηλέφωνο, το ραδιόφωνο, το αυτοκίνητο, το αεροπλάνο…». Δεν πρέπει, νομίζω, να **παίρνουμε στα σοβαρά αυτόν τον ψευτορομαντισμό της υποκριτικής νοσταλγίας** του παρελθόντος. (Ευ.Π.Παπανούτσος, « Η Τεχνική πρόοδος», Έκφραση –Έκθεση, τεύχος Γ΄)

**ΕΙΡΩΝΕΙΑ (Με τον ειρωνικό τόνο υποβαθμίζει τη σοβαρότητα αυτής της άποψης)**